KIRJALLINEN KYSYMYS P-3313/00

esittäjä(t): Gianfranco Fini (UEN) komissiolle

(18. lokakuuta 2000)

Aihe: Biarritzin huippukokouksen asialista ja pedofiliatapausten lisääntyminen

Toimielinten tuominen lähemmäs kansalaisia edellyttää, että viranomaiset kiinnittävät huomiota ongelmiin, jotka eniten koskettavat kansalaisia ja jotka liittyvät heidän välittömiin etuihinsa. On tietysti selvää, että kansalaiset eivät voi suhtautua välinpitämättömästi toimielinten uudistamiseen ja Euroopan unionin tulevaan laajentumiseen, mutta viranomaiset täytyy saada ottamaan huomioon myös kansalaisia huolestuttavat jokapäiväisen elämän ongelmat. Esimerkiksi järkyttävät pedofiliatapaukset ovat nykyään saavuttaneet huolestuttavat mittasuhteet. Pedofiliaan ja pornografiaan liittyvää materiaalia sisältävien ja mm. nimeä Euroopan unioni käyttävien sivujen löytymisen internetistä täytyy saada valtioiden ja hallitusten päämiehet tiedostamaan pedofiliailmiön laajuus. Lopultakin on aloitettava lainsäädännön luominen sähköisten viestimien käytön sääntelemiseksi.

Voisiko komissio painottaa valtioiden tai hallitusten päämiehille seuraavia seikkoja?

1. Internetin kautta jatkuvasti yhä laajemmalle leviävät pedofiliasivut ovat vakava ongelma, ja sivujen sisältö on rikkoo jäsenvaltioiden lainsäädäntöä.

2. On välttämätöntä luoda lainsäädäntö, jonka avulla voidaan estää vapaa pääsy kyseisille sivuille.

3. On välttämätöntä luoda myös normit, joiden avulla voitaisiin tehdä laittomaksi kyseisten sivujen otsikoiminen sellaisten henkilöiden sukunimillä, jotka eivät tiedä, että heidän nimeään väärinkäytetään tällaisiin tarkoituksiin, tai toimielinten nimillä (komissio, Euroopan unioni jne.), joita käytetään syöttinä sellaisten asiakkaiden houkuttelemiseksi, jotka eivät yleensä käy kyseisillä sivuilla.

António Vitorinon komission puolesta antama vastaus

(30. marraskuuta 2000)

Komissio on jo kauan ollut huolissaan pedofiliaan liittyvien kuvien, erityisesti lapsipornografian, levittämisestä Internetin kautta. Sen vuoksi komissio ehdotti Internetin käyttöturvallisuuden parantamista koskevaa monivuotista yhteisön toimintasuunnitelmaa(1), jonka tarkoituksena on torjua maailmanlaajuisten verkkojen laitonta ja haitallista sisältöä. Neuvosto ja parlamentti hyväksyivät ehdotuksen 25. tammikuuta 1999(2). Toimintasuunnitelman mukaan tukea voidaan myöntää toiminnalle seuraavilla neljällä alalla: Euroopan vihjelinjajärjestelmäverkosto, alan itsesääntely, suodatin- ja luokitusjärjestelmät sekä tiedotustoimet. Lisäksi 24. syyskuuta 1998 annetussa neuvoston suosituksessa 98/560/EY(3), joka koskee Euroopan audiovisuaalisia palveluja ja tietopalveluja tuottavien yritysten kilpailukyvyn parantamista edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle, jäsenvaltioita kehotetaan luomaan tarkoitusta varten asianmukaiset puitteet.

Laittoman sisällön (myös lapsipornografian) valvonnasta ovat ensi sijassa vastuussa jäsenvaltioiden oikeus- ja poliisiviranomaiset.

Komissio pitää erittäin tärkeänä sen varmistamista, että yhteisö pystyy osallistumaan tehokkaasti Internetin kautta levitetyn lapsipornografian torjuntaan. Komissio on samaa mieltä parlamentin jäsenen kanssa siitä, että yhteisön lainsäädännön antaminen on selvästi tarpeen sen varmistamiseksi, että jäsenvaltioiden käytössä on tehokkaat rangaistukset tämän vakavan rikollisuuden torjumiseksi. Komissio antaa myöhemmin tänä vuonna ehdotuksen neuvoston puitepäätökseksi, joka tulee sisältämään myös säännöksiä, jotka koskevat jäsenvaltioiden lakien ja rangaistusten yhdenmukaistamista lasten seksuaalisen hyväksikäytön alalla ja joissa erityisesti kiinnitetään huomiota lapsipornografiaan Internetissä.

Edellä mainittujen lainsäädäntöaloitteiden lisäksi on parannettava lainvalvontaa, tietojenvaihtoa ja koulutusta. Komissio seuraa jatkuvasti yhteistyössä jäsenvaltioiden ja muiden asianomaisten (Internet-operaattoreiden, vihjelinjojen ja käyttäjien) kanssa sellaisten uusien keinojen kehitystä, joilla voidaan torjua pedofilia-aineiston levitystä Internetin kautta ja jotka eivät riko sananvapautta ja oikeutta yksityiselämään, jotka ovat ihmisten perusoikeuksia.

Internet on maailmanlaajuinen väline, joka ei tunne kansallisia rajoja. Sen vuoksi ainoastaan Euroopan tasolla toteutetut toimenpiteet eivät estäisi pääsyä Internetin kautta pedofiliaan liittyvään aineistoon Euroopan ulkopuolella. Näin ollen tarvitaan tehokasta kansainvälistä yhteistyötä. Kaikki asianomaiset osapuolet harjoittavatkin jo aktiivisesti tällaista yhteistyötä.

Arvoisan parlamentin jäsenen viimeinen kysymys koskee niin sanottua cybersquatting-ongelmaa, johon sisältyy tapauksia, joissa on loukattu tavaramerkkejä. Komissio on osallistunut aktiivisesti kansainvälisiin toimenpiteisiin tämän ongelman poistamiseksi. Toimenpiteitä ovat pääasiassa toteuttaneet ICANN (International Corporation for Assigned Names and Numbers) ja Maailman henkisen omaisuuden järjestö (WIPO). Alussa toimenpiteet koskivat tavaramerkkeihin liittyvää ongelmaa, mutta ne on nyt laajennettu koskemaan myös muita nimiä kuten ihmisten ja paikkojen nimiä. Komissio ehdottaa myös ensi vuonna käyttöön tulevan. eu-aluetunnuksen yhteydessä menettelysääntöjä, joiden tarkoituksena on estää tällaiset rekisteröinteihin liittyvät väärinkäytökset.

(1) EYVL C 48, 13.2.1998.

(2) EYVL L 33, 6.2.1999.

(3) EYVL L 270, 7.10.1998.